**Odpovede na otázky vznesené od 27.2.2010 do 18.3.2010**

1. Bude správne, ak v Žiadosti už vyplnené číslo preškrtnem a pridelím nové? Ďalšou mojou otázkou je či mám vyplniť a poslať zoznam prijatých žiadostí teraz, keď termín odovzdania bol u nás 1.2.2010 a predpokladaný dátum odovzdania žiadostí na PPA je v priebehu budúceho týždňa?

**Odpoveď: Iné Vám asi neostáva, len preškrtnúť a prideliť nové číslo – vedľa uviesť: opravil: dňa, meno (paličkovým písmom), podpis. Zoznam prijatých ŽoNFP (projekty) zasiela MAS prostredníctvom emailu na adresu leader@apa.sk najneskôr nasledujúci pracovný deň po skončení prijímania projektov pre danú výzvu**

1. Vo výzve MAS sme uviedli max. výšku oprávnených výdavkov na jeden projekt tak, ako sme mali uvedene v stratégii MAS, čo je 66 387,84 EUR. Od prípravy stratégie až dodnes sme to považovali za max. výšku oprávnených výdavkov na jeden projekt - požadovanú z PRV, teda nie celkovú. Dnes však máme pochybnosti, preto sa chceme uistiť - uvediem príklad:

- max. výška oprávnených výdavkov na 1 projekt vo výzve: 66 387,84 EUR

- oprávnené výdavky na projekt spolu (zo ZoNFP - riadok č.4): 124 773,17 EUR

- požadovaná výška finančného príspevku z verejných zdrojov bez DPH (zo ZoNFP - riadok 2.): 66 387,84 EUR

Otázka: Myslí sa max. výškou oprávnených výdavkov na jeden projekt uvedenou vo výzve (aj v stratégii) - max. výška oprávnených výdavkov na 1 projekt požadovana z PRV alebo celková?

**Odpoveď: Pod max. výškou oprávnených výdavkov na jeden projekt uvedenou vo výzve (aj v stratégii) sa rozumie výška požadovaná z verejných zdrojov + výška financovania z vlastných zdrojov. Nezahŕňajú sa tam ostatné výdavky na projekt (t. j. neoprávnené výdavky)**

1. Vypisovanie častí H, CH, I žiadosti: Vypisujeme tieto časti rukou, alebo ich vypíšeme v PC a vymeníme odovzdané strany?

**Odpoveď: Prijateľné sú obidve možnosti.**

1. V časti CH žiadosti sa nachádzajú kolónky, ktorých obsah sa  väčšiny projektov netýka, napr. Výzva na doplnenie Žiadosti a nasledujúce dve kolónky, stačí tieto dve kolónky vyškrtnúť, prípadne, nie je chybou ,ak nebudú vôbec vyplnené?

**Odpoveď: Kolónky, ktoré nie sú aktuálne sa krížom preškrtnú.**

1. Vo všetkých troch častiach H, CH, I žiadosti sú uvedené kolónky pre kód projektu – č. opatrenia, kód MAS, rok, poradové číslo – avšak kolónky poradového čísla sú žltou farbou (t.j. nemali by sa vypisovať) – nevpisujeme tam pridelené číslo, keď sú to časti, ktoré vyplňuje MAS?

**Odpoveď: Poradové číslo je zažltené nedopatrením – vypĺňa ho MAS – bude to opravené**

1. Časť I žiadosti, kolónka Výberová komisia – bod 2 . Hodnotenie projektu...........vypisujeme jednotlivé kritériá rukou, alebo si to môžeme pre jednotlivé opatrenia nahodiť v PC a vytlačiť?

**Odpoveď: Prijateľné sú obidve možnosti – pokiaľ rukou, tak čitateľne**

1. V prípade, že vzhľadom na financie vyčlenené na danú výzvu, nie je možné podporiť jeden z projektov v plnej výške, nakoľko presahuje časťou sumy objem financií v tejto výzve, je možné žiadaný NFP zo strany MAS k danému projektu znížiť?

**Odpoveď: Áno – po dohode so žiadateľom, ale len v tom prípade, že bude realizáciou zníženého projektu splnený cieľ opatrenia (projektu) – projekt sa môže znížiť len o ucelenú položku, ktorá neovplyvní cieľ opatrenia. Zníženú (nevyčerpanú) časť môže žiadateľ realizovať v rámci druhej výzvy ktorú si môžete navýšiť o zníženú časť. Ak sa MAS so žiadateľom nedohodne, ďalšou alternatívou je vyradenie projektu.**

1. Ak MAS zníži sumu projektu o časť financií presahujúcej objem financií uvedený vo výzve, musí konečný prijímateľ – predkladateľ projektu zrealizovať projekt a jeho aktivity v plnej/žiadanej sume alebo len v sume, ktorá mu bola schválená/znížená?

**Odpoveď: Zrealizuje len schválenú časť projektu (za podmienky, že bude realizáciou zníženého projektu splnený cieľ opatrenia (projektu).**

1. Je v prípade ak MAS zníži sumu projektu o časť financií presahujúcej objem financií uvedený vo výzve potrebné, aby prebehlo verejné obstarávanie ešte raz - na aktivity za znížený NFP?

**Odpoveď: Nie, pokiaľ sa projekt znížil len o ucelenú položku, ktorá neovplyvní cieľ opatrenia a ostávajúce činnosti realizuje naďalej dodávateľ vybraný v rámci obstarávania .**

1. Ďalšie projekty v poradí, ktoré splnili kritériá, ale neboli podporené kvôli nedostatku financií vyčlenených na danú výzvu, možno považovať za náhradné, t.j. že budú podporené v prípade, že niekto z podporených žiadateľov nepodpíše s PPA zmluvu?

**Odpoveď: Áno, ale v rámci daného výberového kola.**

1. V akých prípadoch môže výkonný orgán MAS neschváliť Návrh ŽoNFP (projektov) odporučených Výberovou komisiou MAS na financovanie z PRV? Aký je potom postup zo strany MAS, ak výkonný orgán tento návrh neschváli?

Odpoveď: Výkonný orgán MAS môže neschváliť ŽoNFP z akýchkoľvek oprávnených dôvodov uvedených v Usmernení pre administráciu osi 4 Leader (neoprávnený žiadateľ, nesplnenie kritérií spôsobilosti, atď.... a tiež môže zmeniť hodnotenie výberovej komisie MAS, pokiaľ zistí chyby v hodnotení. Výkonný orgán MAS predsa (v zmysle ustanovení Usmernenia) schvaľuje/odporúča, resp. neschvaľuje/neodporúča návrh ŽoNFP (projekty) na financovanie z PRV! Výkonný orgán musí napísať zdôvodnenie, prečo projekt neschvaľuje. V prípade, ak projekt neschvaľuje z dôvodu pochybenia výberovej komisie pri bodovacích kritériách, musí výberová komisia prehodnotiť projekt znova.

1. Maximálna výška oprávnených výdavkov na jeden projekt uvádzaná vo výzve MAS musí byť dodržaná vo formulári ŽoNFP (projektu) v bode 2., a v ňom v bode 2. alebo bode 4?.

Odpoveď: Max. oprávnené výdavky na projekt sú výdavky požadované z verejných zdrojov + výška financovania z vlastných zdrojov. Nezahŕňajú sa tam ostatné výdavky na projekt (t. j. neoprávnené výdavky) – čiže napr. pri opatrení 3.1 je to Por. č. 3 v rámci bodu 2 formuláru ŽoNFP.

1. V tabuľkovej časti ŽoNFP (projektu) sa uvádza v časti, ktorú vypĺňa MAS - meno, dátum, podpis – kto a v ktorej časti výberu projektov vykonáva túto kontrolu?

Odpoveď: Predsa ten, kto za MAS vykonáva administratívnu kontrolu – teda výberová komisia MAS (za výberovú komisiu by mal podpisovať predseda komisie)